Il-Partit Laburista qed jisfida lil Delia biex jgħid ċar u tond jekk jaqbilx ma' dak li qal ilbieraħ Busuttil Il-Kap tal-Oppożizzjoni Adrian Delia kien qal ċar u tond li hija “arroganza” li wieħed jippersisti u jibqa’ jgħid li Egrant hija tal-Prim Ministru Joseph Muscat. Huwa kien qal dan waqt il-programm ‘Iswed fuq l-Abjad’ fuq l-istazzjon tal-Partit Nazzjonalista ftit jiem biss wara li kienet ħarġu l-konklużjonijiet tal-inkjesta Egrant. Apparti minn hekk, dakinhar stess li ġew ippubblikati l-konklużjonijiet, Delia kien qal li dawn ma jħallu l-ebda dubju u kien saħansitra talab lil Simon Busuttil biex jissospendi lilu nnifsu mill-Partit Nazzjonalista, talba li rtira ftit jiem wara, meta għadd ta’ Deputati Nazzjonalisti ħarġu għonqhom għall-istess Busuttil. Intant, wara d-dikjarazzjoni ta’ Simon Busuttil ilbieraħ fil-Parlament, meta qal li hu u ‘eluf’ oħra għadhom jemmnu li Egrant hija tal-Prim Ministru , il-Partit Laburista qed jisfida lil Adrian Delia biex jiddikjara jekk jaqbilx ma’ dak li qal Simon Busuttil. Waqt konferenza tal-aħbarijiet, il-Whip tal-Grupp Parlamentari Laburista, Byron Camilleri, insista li Delia għandu quddiemnu "test ġdid politiku" biex juri minn veramenti qed imexxi l-Partit Nazzjonalista. Camilleri staqsa lil Adrian Delia jekk hux se jkun qed jitlob lil Simon Busuttil biex jirtira dak li qal ilbieraħ fil-Parlament u li reġa’ rrepeta ftit tal-ħin wara fuq il-midja soċjali tiegħu. Min-naħa tiegħu, id-Deputat Edward Zammit Lewis qal li Delia lbieraħ ta l-impressjoni li biddel il-fehma tiegħu u issa qed jaqbel ma’ dak li qal Simon Busuttil. Iż-żewġ kelliema insistew li dak li qal Busuttil huwa surreali u wera kemm ma jirrispettax is-Saltna tad-Dritt.